MDH davlatlari va Gruziya kinostudiyalarining xalqaro ijodiy uyushmasi tuziladi

Dushanbeda Mustaqil Davlatlar Hamdo'stligi davlatlari va Gruziya kinostudiyalari direktorlarining kinematografiya sohasidagi hamkorlik bo'yicha kengashi bo'lib o'tdi. Kengash ishida MDH davlatlari va Gruziyaning yetakchi kinostudiyalari, jumladan, O'zbekiston Respublikasi Kinematografiya agentligi, “O'zbekfilm” kinokonserni, “Tojikfilm” davlat muassasasi, “Belarusfilm” milliy kinostudiyasi, Shaken Aymanov nomidagi “Qozoqfilm” kinostudiyasi, “Sankt-Peterburg hujjatli filmlar studiyasi” ijodiy-ishlab chiqarish birlashmasi, “Gruziya-Film” studiyasi, Moldova Milliy kinematografiya markazi, “Mosfilm”, “Lenfilm” va “Turkmanfilm” kinokonsernlari, , “Lendok” studiyasi (Sankt-Peterburg) va boshqalar ishtirok etishdi.
Kengash a'zolari “MDH va Gruziya davlatlari kinostudiyalari xalqaro ijodiy uyushmasi” ishchi nomi ostida alyans tuzishga qaror qilishdi. Tashkil etilgan ishchi guruhga assotsiatsiyaning nizomi va tuzilmasini shakllantirish, hujjatlarni belgilangan tartibda Uyushma ta'sischilari davlatlarining davlat organlari bilan kelishish vazifasi yuklatildi.
“Belarusfilm” kinostudiyasi bosh direktori Vladimir Karachevskiy O'zbekistonni hamkorlikning ijobiy namunasi sifatida ko'rsatib o'tdi. Uning ta'kidlashicha, O'zbekiston joriy yilning birinchi yarmida Rossiya bilan hamkorlikda yaratilgan 4 ta film taqdimotini o'tkazadi, “Belarusfilm” kinostudiyasi bilan 2 ta (“Uzbechka”, “Kazbek”), Qozog'iston bilan 3 ta (“Qo'shnilar”, “ Eshelonlar Sharqqa ketadi”, “Qo'rqut ota”), Tojikiston bilan 2 ta film (“Jomiy va Navoiy” va “Ko'rinmas yulduz”) suratga olish bo'yicha shartnomalar imzolagan. “Bu hamkorlik sifatini oshirish, o'zaro bozorlarga chiqish, kino ishlab chiqarishda ijodiy va iqtisodiy resurslarni birlashtirishga qaratilgan hamkorlikning yorqin namunasidir.
Biz O'zbekiston bilan birgalikda 1941-1943 yillarda Toshkentda yashagan, o'zbek shoirlari Hamid Olimjon va Zulfiya bilan do'st bo'lgan afsonaviy Yakuba Kolosning 140 yilligiga bag'ishlangan yangi kartina yaratishni rejalashtirganmiz. Shu bilan birga, biz bu hamkorlik tizimli va muntazam ko'rinishga ega bo'lishi kerakligini tushunamiz. Buning uchun yangi mexanizmlar talab etiladi, shuning uchun ham biz kino hamjamiyatini yaratmoqdamiz va O'zbekiston tajribasini asos qilib olgan holda hamkorlik modelining ushbu variantini bir ovozdan qabul qildik”, — deya ta'kidladi “Belarusfilm” kinostudiyasi bosh direktori.
“Tojikfilm” bosh direktori Mahmadsaid Shohiyoning ta'kidlashicha, yangi tuzilma faqatgina ijodiy va ishlab chiqarish yo'nalishiga ega bo'ladi. “Biz siyosiy tashkilot emasmiz va siyosiy g'oyalarni ilgari surmaymiz. Mamlakatlarimiz kino sanoatini rivojlantirish va kinobozorlarni rivojlantirish vositasi sifatida birlashish biz uchun muhim, bu milliy kino maktablari va umuman kino sanoati rivojlanishi uchun yangi turtki bo'ladi”.
– Bugun biz respublikalar kinostudiyalari o'rtasida bir vaqtlar mavjud bo'lgan aloqalarni tiklashimiz, hamkorlik qilishimiz, kino ishlab chiqarish uchun umumiy mavzularni topishimiz kerak. Men bu kelishuvni olqishlayman va kafolat beramanki, biz ham o'z navbatida hamkorlikda ishlash va tajriba almashish uchun yangi imkoniyatlarni topamiz, – dedi “Mosfilm” kinokonserni bosh direktori Karen Shaxnazarov o'z videomurojaatida.
Tashkilot a'zolari MDH davlatlari va Gruziya filmlarining yagona oltin to'plamini yaratish, uni jahon tillariga dublyaj qilish bo'yicha kelishib oldilar. Shuningdek, alyans ishtirokchi-davlatlari kinostudiyalarining eng sara namunalarini jahon kino makonida keng targ'ib qilish va tarqatish masalalari muhokama qilindi.